|  |  |
| --- | --- |
|  | **EELNÕU** |
|  | 20.02.2025 nr 1-4/25/217 |
|  |  |
| TAPA VALLAVOLIKOGU |  |
| MÄÄRUS |  |

|  |
| --- |
| Tapa |
|  |
|  |
| **Tapa valla ühisveevärgi ja -kanalisatsiooni arendamise kava aastateks 2025 - 2037** |
|  |
| Määrus kehtestatakse ühisveevärgi ja -kanalisatsiooni seaduse § 13 lõige 5 alusel.  § 1. Kinnitada Tapa valla ühisveevärgi ja -kanalisatsiooni arendamise kava aastateks 2025 – 2037 vastavalt määruse lisale.  § 2. Tunnistada kehtetuks Tapa Vallavolikogu 30.09.2019 määrus nr 65 ”Tapa valla Ühisveevärgi ja -kanalisatsioon arendamise kava 2020 – 2032 kinnitamine”.  § 3. Määrus jõustub kolmandal päeval pärast Riigi Teatajas avaldamist. | |
|  | |

|  |
| --- |
| *(allkirjastatud digitaalselt)*  Riho Tell  vallavolikogu esimees |

|  |  |
| --- | --- |
| Lisa(d): | Ühisveevärgi ja -kanalisatsiooni arendamise kava aastateks 2025 – 2037 koos lisadega (Lisa 1 Tapa valla ÜVKA arengukava skeemid, Lisa 2 Tapa valla ÜVKA investeeringud, Lisa 3 OÜ Tapa Vesi nõudlus ja tootmismahud, Lisa 4 OÜ Tapa Vesi finantsprognoos) |

|  |  |  |
| --- | --- | --- |
| **Seletuskiri** | | |
| Tapa Vallavolikogu 30.09.2019 määrusega nr 65 on kinnitatud Tapa valla ühisveevärgi ja -kanalisatsiooni arendamise kava aastateks 2020 – 2032. Arengukava töötati välja eesmärgiga tagada kindel, usaldusväärne, efektiivne, põhjendatud hinnaga ning keskkonnanõuetele ja tarbijate vajadustele vastav jätkusuutlik ühisveevärgi ja -kanalisatsiooniteenus.  Möödunud nelja aastaga on nii riigi kui valla veemajanduses toimunud märkimisväärsed muutused: kehtima on hakanud uus ühisveevärgi ja -kanalisatsiooni seadus. Tapa Vesi OÜ ja Tamsalu Vesi AS liideti üheks ettevõtteks – Tapa Vesi OÜ. Ellu on viidud Ühisveevärgi ja –kanalisatsiooni arendamise kava mitmed investeeringute plaanis olevad tegevused. Tamsalu linn ja Sääse alevik liideti üheks asustusüksuseks – Tamsalu linnaks.  Sellest lähtus vajadus Tapa valla ühisveevärgi ja -kanalisatsiooni (ÜVK) arendamise kava üle vaatamiseks ja ajakohastamiseks.  Tapa Vallavalitsus algatas 13.02.2024 korraldusega Tapa valla ühisveevärgi ja -kanalisatsiooni arendamise kava 2020 - 2032 ülevaatamise ja ajakohastamise. Kohaliku omavalitsuse ühisveevärgi ja -kanalisatsiooni arendamise kava koostamise kohustus on sätestatud Ühisveevärgi ja -kanalisatsiooni seadusega (§ 13, § 14, § 15).  Tapa valla ühisveevärgi ja -kanalisatsiooni arendamise kava uus redaktsioon on aastateks 2025 - 2037, milles on kajastatud Tapa valla vee-ettevõtte tulevik, teeninduspiirkonnad, süsteemide seisund, investeerimisplaanid, finantsmajandusanalüüs ja veemajanduse edasine arendamine. Tapa vallas on üks Tapa valla ainuomanduses olev vee-ettevõte: Tapa Vesi OÜ.  Ühisveevärgi ja -kanalisatsiooni arendamise kava on ühisveevärgi ja -kanalisatsiooni kohta koostatav analüüs, mis käsitleb valla või linna ühisveevärgi ja -kanalisatsiooni hetkeolukorda ja arendamisettepanekuid. Ühisveevärgi ja -kanalisatsiooni arendamise kava vaadatakse üle ja ajakohastatakse vajaduse korral, kuid mitte harvemini kui iga nelja aasta järel arvestusega, et käsitletava perioodi pikkus oleks vähemalt 12 aastat.  Arengukava analüüsib olukorda valla ühisveevärgi ja -kanalisatsiooni valdkonnas ning selle eesmärgiks on anda Tapa vallale selge ja põhjendatud siht ÜVK edasiseks arenguks järgneva 12 aasta jooksul, aidata Tapa Vallavalitsusel ja vee-ettevõtetel oma tegevust ja pikaajalisi investeeringuid paremini planeerida ning teostada.  ÜVK arendamise kava koostamisel on lähtutud Tapa valla arengukavast: https://www.riigiteataja.ee/akt/426042023019; Ühisveevärgi ja -kanalisatsiooni seadusest ning Veeseadusest. Arengukava vastab Ühisveevärgi ja -kanalisatsiooni seaduse § 13, § 14, § 15 esitatud nõuetele. Ühisveevärgi ja -kanalisatsiooni arendamise kava detailne sisu on sätestatud § 14. Samuti on arvestatud Kliimaministeeriumi poolt koostatud „Ühisveevärgi ja -kanalisatsiooni arendamise kava koostamise juhendiga“. ÜVK arendamise kava on kooskõlastatud Terviseameti ning Põllumajandus- ja Toiduameti poolt.  Tapa Vallavalitsus vaatas oma 27.11.2024 istungil läbi ja kiitis heaks Tapa valla ühisveevärgi ja -kanalisatsiooni arendamise kava 2025 – 2037 eelnõu ning suunas selle avalikustamisele valla veebilehel kooskõlas KOKS § 372 lg 6. Avalik väljapanek kestis ajavahemikus 02.12. – 16.12.2024 ning selles ajavahemikus sai teha eelnõu tekstile muudatusettepanekuid. Muudatusettepanekud tuli saata kirjalikult [vallavalitsus@tapa.ee](mailto:vallavalitsus@tapa.ee) või Pikk 15, Tapa linn 45106. ÜVK arendamise kava eelnõule ettepanekuid ei esitatud.  Ühisveevärgi ja -kanalisatsiooni § 15 lõike 7 kohaselt on § 14 lg 1 punktides 4 ja 9 nimetatud teabe alusel koostatud ÜVK koosseisus olevad skeemid piiratud juurdepääsuga teave avaliku teabe seaduse § 35 lõike 1 punkti 181 tähenduses. Nimetatud skeemidele kehtib juurdepääsupiirang 50 aastat alates skeemide koostamisest. See tähendab, et neid skeeme ei avalikustata.  ÜVK arendamise kava eelnõu koostas hankega leitud konsultatsioonifirma Europolis OÜ.  ÜVK arendamise kava oli volikogu istungil esimesel lugemisel 30.01.2024. Volikogu suunas eelnõu tagasi vallavalitsusele, põhjendades seda sellega, et finantsprognoosis kajastatav hinnatõus torkab silma ja et käesolev aasta on keeruline igale Eesti elanikule. Eelnõus oli esitatud maksimumvariant, mis tugines kõigile vajalikele investeeringutele ja kõrgetele sisendhindadele. Anti ülesanne kaaluda erinevate variantide vahel ja arvestada vaid hädavajalike investeeringute tegemisega, et prognoositavad teenusehinnad ei oleks nii märgatavad. ÜVK arendamise kava finantsprognoosis on tehtud uued arvutused ning arvestatud on nüüd:  1) elektrienergia ühikhindade hinnalangust 2024.aastal võrreldes 2023.a-ga ning sellekohane lõik on lisatud ka kava seletuskirja finantsanalüüsi osasse.  2) põhivara osas on analüüsist maha arvatud soojamajandusega seotud sihtfinantseeringu väline põhivara.  3) vähendatud on tariifidesse arvatavat OÜ Tapa Vesi tööjõukulu ja IT- ning administreerimiskulu.  Uuendatud finantsanalüüsis on 2026.a keskmine tariifitõus 19.6 % (Tapal rohkem, Tamsalus vähem) ning järgnevatel aastatel väiksem  Finantsanalüüsis on oluliselt korrigeeritud tariifitõusu aastatel 2026-2028, muutes selle tarbijatele taskukohasemaks ning jaotades hinnatõusu ühtlasemalt aastate peale.  Aastal 2026 on planeeritud vee- ja kanalisatsioonihindade ühtlustamine kodumajapidamistest ja ettevõtete vee- ja kanalisatsioonihindade vahel (ÜVVKS-i kohaselt on see kohustuslik 2026.aastal).  Samuti ühtlustatakse aastal 2026 Tapa ja Tamsalu tarbimispiirkondade vee- ja kanalisatsioonihinnad. Selle tulemusena toimub veehinna tõus üksnes Tapa linna kodumajapidamistest veetarbijatele (tõus 6,7 %), kuid Tamsalu linna eramajapidamistest veetarbijatele hinnatõusu ei tule. Juriidiliste isikute jaoks toimub seevastu veehinna alanemine.  Kanalisatsiooniteenuse hinna puhul on Tapa eratarbijate puhul kallinemine 6,7 % ulatuses, Tamsalu eratarbijatele kallineb kanalisatsiooniteenuse hind üksnes 2,7 %. Tapa valla juriidilistest isikutest tarbijatele toimub kanalisatsioonihinna alanemine.  Samuti on võetud lähtekohaks finantsplaan, mille kohaselt suuremad investeeringud kaetakse üksnes laenuvahenditest. Seetõttu on madalamate tariifide tõttu kasvamas ka OÜ Tapa Vesi laenuvajadus lähiaastatel.  OÜ Tapa Vesi vee- ja kanalisatsiooniteenuste hinnad on võrreldes teiste samasuguste linnadega taskukohased ega ületa keskmist vee- ja kanalisatsiooniteenuste hindade taset. Tulenevalt mastaabisäästust on odavamad ainult Narva, Tartu, Tallinna ja Sillamäe vee- ja kanalisatsiooniteenuste hinnad. Mujal linnades ja väiksemates piirkondades on reeglina vee- ja kanalisatsiooniteenuste hinnad kallimad kui Tapa linnas. Täpsema ülevaate kehtivatest vee- ja kanalisatsiooniteenuste hindadest annab Konkurentsiameti kinnitatud hindade tabel.  Arendamise kava investeeringute tabel on kava osa ning läbinud kooskõlastamise riigiasutustes. Juhul, kui seda muudetakse, tuleb korraldada uus kooskõlastamine Terviseameti ning Põllumajandus- ja Toiduameti poolt.  2025 Vajangu reovee käitlemise investeeringukohustus tuleneb väljastatud Keskkonnaloast tähtajaga 2025 aasta lõpp. Seda on korduvalt edasi lükatud ja otsitud kõige odavamat lahendust, et heitvee immutamine seadusega kooskõlla viia.  Juhul, kui seda kohustust mitte täita, siis ilmselt järgnevad trahvid. Vajangu veetorustikud majade vahel on halvas seisus ning paigaldatud on nii, et kulgevad kinnistust kinnistusse. Veeavarii korral tuleb mitu korrusmaja sulgeda.  Jäneda Teoküla pumpla on niisuguses seisus, et ei tea, millal töötamise lõpetab.  Vee- ja kanalisatsioonitorustike ehitused olenevad suuresti Tapa valla teede ja tänavate rekonstrueerimistöödest, otstarbekas on need üheaegselt teostada.  Lehtse Uue tn piirkonna reovee suunamine puhastisse vähendab reovee äraveo kulusid.  Loksa kasutuseta puurkaevude tamponeerimise nõue tuli Põhjavee komisjonilt seoses Tamsalu linna veevarude kinnitamisega järgnevaks 25 aastaks.  Tamsalu reovee juhtimine Tapa puhastile on ka pikalt otsitud soodsaim lahendus , mida Keskkonnaamet aktsepteerib ja mis on nõudena tähtajaliselt Keskkonnaloas.  Sellega seoses on ka planeeritud muud investeeringud Vahakulmus (saab lahti paakautoga veost) ja Vahakulmu ja Moe vahel. | | |
|  | | |
| Eelnõu ja seletuskirja koostaja | Abivallavanem Andrus Freienthal, keskkonnaspetsialist Mailis Sepp |
| Eelnõu esitaja ja ettekandja | Abivallavanem Andrus Freienthal, keskkonnaspetsialist Mailis Sepp |

Lisad:

Tapa valla ÜVK AK 2025 – 2037

Terviseameti ja Põllumajandus- ja Toiduameti kooskõlastused

Tapa Vesi OÜ finantsprognoos

Tapa Vesi OÜ nõudlus- ja tootmismahtude prognoos

Veemajanduse investeeringute tabel 2025-2037

Piirkondade veesüsteemide joonised

Eesti piirkondade veeteenuse hinnad